Source: http://eur-lex.europa.eu/legal-content/MT/TXT/?uri=URISERV:ai0049
Timestamp: 2017-02-22 00:58:51+00:00
Document Index: 575617

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti\n', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Regoli tal-proċedura tal-Qorti tal-Ġustizzja tal-Unjoni Ewropea
SOMMARJU TA':
Regoli ta' Proċedura tal-Qorti tal-Ġustizzja
X'INHU L-GĦAN TA' DAWN IR-REGOLI TA' PROĊEDURA?
Dawn jistabbilixxu r-regoli li jimplimentaw u li jissupplimentaw l-istatut tal-Qorti tal-Ġustizzja deskritt fid-dettall fi Protokoll Nru 3 anness mat-trattati.
Dawn għandhom il-mira li jagħmlu l-proċeduri tal-Qorti aktar sempliċi u aktar ċari għal-litiganti u għall-qrati nazzjonali u għat-tribunali, kif ukoll li jitqiesu aħjar il-bidliet fl-għadd tal-każijiet.
Il-Qorti tal-Ġustizzja hija waħda miż-2 qrati li jiffurmaw il-Qorti tal-Ġustizzja tal-Unjoni Ewropea, l-istituzzjoni ġudizzjarja tal-UE u tal-Komunità Ewropea tal-Enerġija Atomika. It-tieni qorti hija l-Qorti Ġenerali. Il-missjoni tagħhom hija li jiżguraw l-istat tad-dritt fl-interpretazzjoni u fl-applikazzjoni tat-trattati, inkluż bil-kontroll tal-legalità tal-atti tal-UE.
Organizzazzjoni tal-Qorti
Il-Qorti hija organizzata kif ġej.
Kompożizzjoni: tinkludi 28 imħallef u 11-il avukat ġenerali, eletti għal 6 snin. L-avukati ġenerali huma responsabbli milli jassistu lill-Qorti u jagħtu pariri legali. L-Imħallfin jeleġġu l-President tal-Qorti, kif ukoll il-viċi president, għal 3 snin. Il-president huwa inkarigat milli jirrappreżenta lill-Qorti u jmexxi l-ħidma tagħha u huwa mgħejun mill-viċi president.
Il-kostituzzjoni tal-awli u l-ħatra tal-imħallfin relaturi: il-Qorti fiha fi ħdanha awli b’ħames imħallfin, li l-president tagħhom jiġi maħtur għal tliet snin, u awli bi tliet imħallfin, li l-president tagħhom ikun maħtur għal sena. Biex jittratta każ, il-President tal-Qorti jagħżel imħallef relatur, filwaqt li avukat ġenerali jintgħażel mill-avukat ġenerali ewlieni. Jekk ikun meħtieġ, il-Qorti tista’ taħtar assistenti relaturi.
Ir-rwol tar-Reġistratur: il-Qorti taħtar reġistratur għal perjodu ta’ 6 snin. Dan huwa inkarigat milli jirċievi, jibgħat, iżomm id-dokumenti kollha, u l-arkivji. Barra minn hekk, huwa jgħin lill-membri tal-Qorti u jieħu ħsieb il-pubblikazzjonijiet tagħha. Fl-aħħar nett, ir-Reġistratur imexxi s-servizzi tal-istituzzjoni taħt l-awtorità tal-President tal-Qorti.
Kif taħdem il-Qorti: il-każijiet huma assenjati lis-seduta plenarja, lill-Awla Manja jew awla b’5 jew 3 Imħallfin. L-għadd ta' mħallfin li jindirizzaw kawża jiddependi fuq l-importanza u l-kumplessità tagħha. Ħafna mill-kawżi huma ttrattati minn 5 imħallfin, u huwa rari ħafna li l-Qorti kollha tisma' l-kawża. Diversi kawżi jistgħu jiġu deċiżi flimkien mill-istess kulleġġ ġudikanti. Id-deċiżjonijiet tal-Qorti jridu jibqgħu sigrieti.
Sistema lingwistika: Kull kawża għandha lingwa ta’ proċedura. Fir-rikorsi diretti r-rikorrent jista’ jagħżel lingwa minn fost l-24 lingwa uffiċjali tal-UE. Fil-proċeduri għal deċiżjoni preliminari l-lingwa tal-proċedura hija dik tal-qorti nazzjonali.
Karatteristiċi tal-proċedura
Il-proċedura quddiem il-Qorti tinkludi fil-prinċipju l-fażijiet li ġejjin:
Il-proċedura bil-miktub: din tikkonsisti fi skambju ta’ noti bejn il-partijiet. Dawn in-noti għandhom ikollhom kontenut definit tajjeb. Ladarba l-proċedura tintemm, l-imħallef relatur jippreżenta rapport preliminari waqt il-laqgħa ġenerali tal-Qorti.
Miżuri istruttorji: il-Qorti tista' tiddeċiedi li li tistabbilixxi miżuri istruttorji bħad-dehra tal-partijiet, it-talba għall-informazzjoni u għad-dokumenti, il-provi permezz tax-xhieda, il-perizja jew l-aċċess fuq il-post.
Seduta ta' smigħ tista' sseħħ jekk ikun hemm il-ħtieġa. Il-President jiftaħ u jmexxi s-seduta ta' smigħ. Is-seduta ta' smigħ tista’ ssir fil-privat (fil-magħluq).
Il-konklużjonijiet tal-avukat ġenerali: l-avukat ġenerali jagħti l-konklużjonijiet f'bejn wieħed u ieħor nofs il-kawżi kollha. Jekk il-kawża ma tqajjimx punti ġodda tal-liġi, il-Qorti tista' tiddeċiedi li l-konklużjonijiet mhumiex meħtieġa.
Id-deċiżjoni finali: Il-Qorti tal-Ġustizzja tiddeċiedi permezz ta’ sentenza jew ta’ digriet. Is-sentenza biss tinqara waqt seduta pubblika. Is-sentenzi u d-digrieti jkunu jinkludu informazzjoni varja, bħas-sommarju tal-fatti jew il-motivi. Imbagħad titqassam kopja lil kull waħda mill-partijiet. Is-sentenzi u d-digrieti huma disponibbli fuq is-sit elettroniku tal-Qorti.
Ir-regolament jinkludi wkoll dispożizzjonijiet speċifiċi rigward id-diversi proċeduri quddiem il-qorti:
proċedura għal deċiżjoni preliminari;
ir-rikorsi diretti;
appelli kontra d-deċiżjonijiet tal-Qorti Ġenerali;
opinjonijiet; kif ukoll
ċerti proċeduri partikolari oħrajn.
Ir-rinviji għal deċiżjoni preliminari
Il-qrati nazzjonali jistgħu jintroduċu rinviju għal deċiżjoni preliminari quddiem il-Qorti sabiex jistaqsu mistoqsija dwar il-validità jew l-interpretazzjoni tal-liġi tal-UE. Fil-kuntest ta’ rinviju, jistgħu jsiru osservazzjonijiet fosthom mill-:
il-partijiet fil-kawża;
il-pajjiżi tal-UE;
il-Kummissjoni Ewropea;
l-istituzzjoni li tkun adottat l-att li l-validità tiegħu tkun ikkontestata.
Appell kontra d-deċiżjonijiet tal-Qorti Ġenerali
Jista’ jsir appell kontra deċiżjoni tal-Qorti Ġenerali. F’dan il-każ, għandha tiġi indirizzata talba lir-Reġistratur u din għandha tinkludi fost l-oħrajn il-mezzi u l-argumenti tal-liġi invokati. Din it-talba għandu jkollha l-għan li tannulla id-deċiżjoni kollha jew parti minnha.
META JAPPLIKAW IR-REGOLI TA' PROĊEDURA?
Dawn applikaw mill-1 ta' Novembru 2012
Preżentazzjoni ġenerali dwar il-Qorti tal-Ġustizzja fuq is-sit elettroniku tal-Unjoni Ewropea
Regoli ta' Proċedura tal-Qorti tal-Ġustizzja (Ġurnal Uffiċjali L 265, 29.9.2012, pp. 1-42).
Emenda tar-Regoli ta' Proċedura tal-Qorti ta' Ġustizzja (Ġurnal Uffiċjali L 265, 26.6.2013, p. 65).
ATT(I) RELATAT(I)
Regolament tal-Kunsill (UE) 2016/300 tad-29 ta' Frar 2016 li jistabbilixxi l-emolumenti tad-detenturi ta' uffiċjali pubbliċi ta' livell għoli tal-UE. (Ġurnal Uffiċjali L 58, 4.3.2016, pp. 1-12)
Regolament (UE, Euratom) 2015/2422 tal-Parlament Ewropew u tal-Kunsill tas-16 ta' Diċembru 2015 li jemenda l-Protokoll Nru 3 tal-Istatut dwar il-Qorti tal-Ġustizzja tal-Unjoni Ewropea (Ġurnal Uffiċjali L 341, 24.12.2015, pp 14-17).
l-aħħar aġġornament 11.08.2016